RESOLUCIÓN do 4 de abril de 2007 pola que se convoca un seminario sobre intervención policial en lugares de ocio para a mocidade.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 13/04/2007

Dentro das actividades programadas para o ano 2007 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a realización dun seminario sobre intervención policial en lugares de ocio para a mocidade, que deberá desenvolverse conforme as seguintes bases:
Obxectivos.
-Coñecer os cambios sociais operados en relación coa temática do curso.
-Valorar a oportunidade da actuación policial segundo as situacións.
-Saber cales son as características que debe revestir a intervención policial, para conxugar axeitadamente o dereito dos mozos ao divertimento co dos residentes ao descanso.
Destinatarios.
O seminario vai dirixido aos membros das forzas e corpos de seguranza.
Inscrición e admisión.
A inscrición dos participantes será totalmente gratuíta. A admisión realizarase por rigorosa orde de entrada de solicitudes no rexistro da Academia Galega de Seguridade Pública.
Prazas.
80 prazas.
Solicitudes.
1. O persoal que desexe participar neste seminario deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 30 de abril de 2007, ás 14.00 horas.
3. As instancias deberán enviarse á Academia Galega de Seguridade Pública, sita na Avenida da Cultura, s/n, 36680 A Estrada (986 59 00 28); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O seminario realizarase o día 3 de maio.
O horario será das 9.30 ás 14.00 e das 15.30 ás 19.00 horas, cunha duración de 8 horas lectivas.
Contido.
-Normativa de aplicación a esta temática.
-Tratamento policial.
-Problemática máis común que se presenta na actuación policial.
-Solucións desde unha óptica multidisciplinar.
Comunicacións e relatorios.
Este seminario proponse como unha actividade participativa, na cal todos aqueles xefes, mandos ou membros dos corpos de seguranza que consideren que pola súa experiencia na cuestión poden facer contributos ou comunicacións deberán participar como relatores nas sesións, que deste xeito se conformarán como un debate para procurar solucións a este problema.
Relación de admitidos.
A relación de admitidos farase publica o día 2 de maio a partir das 14.00 horas, no taboleiro de anuncios da Academia Galega de Seguridade Pública e na páxina web
http://agasp.xunta.es
, ou ben poden coñecer e confirmar a súa asistencia chamando ao teléfono: 986 59 02 41.
Lugar.
O seminario desenvolverase na Academia Galega de Seguridade Pública, sita na Avenida da Cultura, s/n, no concello da Estrada.
Certificado de asistencia.
Ao remate do seminario entregaráselle un certificado de asistencia a aquelas persoas que acrediten a súa participación continuada nel.
Modificacións.
A Academia Galega de Seguridade Pública poderá modificar o desenvolvemento do seminario para adaptalo ás necesidades da Administración e ás continxencias que poidan xurdir.
A Estrada, 4 de abril de 2007.
Carlos Suárez-Mira Rodríguez
Director xeral da Academia Galega de Seguridade